Бэлагъы Любэщ жэрдэмыр къыхэзылъхьар
Гъэ кIуам и кIэухым Сочэ щекIуэкIащ «ИРИДА» SIFA Sochi International Film Awards япэ дунейпсо кинофестивалыр. Ар и жэрдэмт режиссёр цIэрыIуэ Къандур Мухьэдин и щхьэгъусэ, усакIуэ Бэлагъы Любэ. Iуэхур къыдаIыгъащ Сочэ къалэ и Iэтащхьэ Пахомов Анатолийрэ сенатор Къанокъуэ Арсенрэ.
Зэхыхьэм хьэщIэ лъапIэ куэд хэтащ. Абыхэм ящыщщ режиссёрхэу Каджио Джюничи, Дитрич Татьянэ, Диллон Элизабет, Грачевский Борис, тхакIуэ Ерофеев Виктор, Литвам щыщ актёр Паулавичус Андрюс, урыс актёрхэу Колосов Максим, Шевченкэ Данилэ, Медведевэ Иринэ сымэ, нэгъуэщIхэри.
Кинофестивалыр гуфIэгъуэ щытыкIэм иту «Рэдиссон» хьэщIэщым къыщызэIуахащ. Япэу псалъэ зрата Пахомов Анатолий жиIащ я щIыналъэм дежкIэ фестивалым иIэ мыхьэнэр зэрыиныр, къызэгъэпэщакIуэхэми абы хэтыну зыхуагъэфэщахэми ехъулIэныгъэ яIэну ехъуэхъуащ. Абы къыкIэлъыкIуэу утыкум кърагъэблэгъа Бэлагъы Любэ и Iуэхур къыдэзыгъэпсынщIахэм фIыщIэ псалъэкIэ захуигъэзащ.
Фестивалыр ирагъэкIуэкIащ урыс актрисэ Арзамасовэ Лизэрэ Британием щыщ актёр цIэрыIуэ Лой Джекрэ. ГуфIэгъуэ зэхыхьэр ягъэдэхащ скрипач ныбжьыщIэ Къандур Алим, уэрэджыIакIуэ цIэрыIуэ Клиф Нэш и гупыр щIыгъуу, Индием щыщ къэфакIуэ Бхат Ниши, Урысейм и цIыхубэ артист Шакуров Сергей, уэрэджыIакIуэхэу Шацкая Нинель, Волковэ Екатеринэ, Макарскийхэ Антонрэ Викториерэ, Белоруссием къикIа «Чистый голос» уэрэджыIа- кIуэ гупым, нэгъуэщIхэми.
Режиссёр, актёр ныбжьыщIэхэм къахуэщхьэпэн Iуэху куэдкIэ гъэнщIауэ щытащ зэхыхьэр. Абыхэм ящыщщ Бардош Карл (США), Новожилов Сергей, Глаголевэ Верэ (Урысей) сымэ ирагъэкIуэкIа мастер-классхэр.
Сочэ щыIа япэ дунейпсо кинофестивалыр дыгъэгъазэм и 15-м зэхуащIыжащ. КIэух Iыхьэр ирагъэкIуэкIащ актёр Манучаров Вячеславрэ ВВС телеканалым и лэжьакIуэ Мадерэ Касиерэ. А махуэм Бардош Карл и «Нажир Пуджа», Грачевский Борис и «Тантрическая симфония», Хьэмокъуэ Олег и «Антигона» фильмхэр ягъэлъэгъуащ.
УФ-м щIыхь зиIэ и сурэтыщI КIыщ Мухьэдин фестивалым и нагъыщэ хъуа и IэдакъэщIэкI сурэтыр Бэлагъы Любэ тыгъэ хуищIащ.
ЗэIущIэм и кIэухым фестивалым бжьыпэр щызыубыдахэр къагъэнэIуащ.
Оператор нэхъыфIу къалъытащ «Гозо» фильмыр (Великобритание — Мальтэ, 2015 гъэ) тезыха Стил Джордж. Сценарий нэхъыфI дыдэм и саугъэтыр «Коробка» кинофильмыр (УФ, 2015 гъэ) тезыха Бордуков Эдуард иратащ. ЦIыхухъу ролыр нэхъыфIу зыгъэзэщIар Амиров Александр и «Тэли и Толи» кинофильмым (Урысей-Куржы, 2016 гъэ) щыджэгуахэу Кавсадзе Кахирэ Омаев Дагунрэщ. «ЦIыхубз роль нэхъыфI» унэтIыныгъэм пашэ щыхъуар Камизоно Коджи и «Шелест листьев Юзу»-м (Японие, 2016 гъэ) хэта Мацубарэ Чекощ.
Режиссёр нэхъыфIым и саугъэтыр «Лето замёрзших фонтанов» фильмыр (Куржы-Урысей, 2016 гъэ) тезыха Бурдули Вано хуагъэфэщащ. Жюрим и саугъэт щхьэхуэр «Божество Дьёсегёй» (Якутие, 2015 гъэ) фильмым и режиссёр Потапов Сергей лъагъэсащ.
Фестивалым и Гран-при саугъэтыр Бордуков Эдуард и «Коробка» фильмым къихьащ. SIFA-м и саугъэтыр зратар Мёрфи Мейв и «Подводя итоги» кинофиль-мырщ (Великобритание, 2015 гъэ).
Прессэм и саугъэтыр Бильжо Антон и «Рыба-мечта» (2016 гъэ) фильмым (Урысей-Эстоние), хуагъэфэщащ.
Апхуэдэуи унэтIыныгъэ зэмылIэужьыгъуэхэмкIэ нэгъуэщI актёр, режиссёр куэд щагъэлъэпIащ пшыхьым.
— Лъэпкъхэм яку дэлъ зэныбжьэгъугъэр гъэбыдэным, Британиемрэ Урысей Федерацэмрэ я зэдэлэжьэныгъэр егъэфIэкIуэным дэ тхузэфIэкI хэтлъхьащ, — жиIащ Бэлагъы Любэ, пшыхьым и кIэухым къыщыпсалъэм. — Гран-при къэзыхьа «Коробка» фильмыр тезыха гупыр етIанэгъэ Лондон щыIэну «Урысей кином и тхьэмахуэм» хэтыну дгъэкIуэнущ.
Илъэс къэс ирагъэкIуэкIыну я мурад кинофестивалым хэтыну гукъыдэж зыщIхэм иджы щыщIэдзауэ зыхуагъэхьэзыр хъунущ.
ХьэцIыкIу Ларисэ.
Сочэ къалэ
